CELEX: 32021D1484
Language: bg
Date: 2021-09-08 00:00:00
Title: Решение за изпълнение (ЕС) 2021/1484 на Комисията от 8 септември 2021 година относно искането за регистрация на европейската гражданска инициатива под надслов „Осигуряване на съответствие на общата търговска политика с Договорите на ЕС и с международното право“ съгласно Регламент (ЕС) 2019/788 на Европейския парламент и на Съвета (нотифицирано под номер С(2021) 6607) (само текстът на английски език е автентичен)

16.9.2021   
               
               
                  BG
               
               
                  Официален вестник на Европейския съюз
               
               
                  L 328/1
               
            
         РЕШЕНИЕ ЗА ИЗПЪЛНЕНИЕ (ЕС) 2021/1484 НА КОМИСИЯТА
         от 8 септември 2021 година
         относно искането за регистрация на европейската гражданска инициатива под надслов „Осигуряване на съответствие на общата търговска политика с Договорите на ЕС и с международното право“ съгласно Регламент (ЕС) 2019/788 на Европейския парламент и на Съвета
         
            
               (нотифицирано под номер С(2021) 6607)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (1), и по-специално член 6, параграфи 2 и 3 от него,
         като има предвид, че:
         
                     (1)
                  
                  
                     На 5 юли 2019 г. до Комисията беше подадено искане за регистрация на европейската гражданска инициатива под надслов „Осигуряване на съответствие на общата търговска политика с Договорите на ЕС и с международното право“.
                  
               
                     (2)
                  
                  
                     На 4 септември 2019 г. Комисията прие Решение (ЕС) 2019/1567 (2), с което беше отказана регистрация на гражданската инициатива.
                  
               
                     (3)
                  
                  
                     Това решение беше обжалвано пред Общия съд. С решението си от 12 май 2021 г. по дело T-789/19 (3) Общият съд отмени Решение (ЕС) 2019/1567 на основание, че Комисията не е изпълнила задължението си за мотивиране. По-специално Комисията не е посочила защо единственото възможно правно основание за предложения акт е член 215 от Договора за функционирането на Европейския съюз (ДФЕС) и защо такъв акт не попада в обхвата на общата търговска политика и следователно не може да бъде приет въз основа на член 207 от ДФЕС.
                  
               
                     (4)
                  
                  
                     За да се вземат необходимите мерки за изпълнение на решение T-789/19, следва да бъде прието ново решение относно искането за регистрация на тази европейска гражданска инициатива.
                  
               
                     (5)
                  
                  
                     Регламент (ЕС) № 211/2011 на Европейския парламент и на Съвета (4), който беше приложим към момента на приемането на Решение (ЕС) 2019/1567, беше отменен, считано от 1 януари 2020 г., и заменен с Регламент (ЕС) 2019/788. Поради това сега искането за регистрация трябва да бъде оценено съгласно тази нова правна уредба.
                  
               
                     (6)
                  
                  
                     На 8 юни 2021 г. в съответствие с член 6, параграф 4 от Регламент (ЕС) 2019/788 Комисията информира групата на организаторите за своята оценка, че изискванията за регистрация, посочени в член 6, параграф 3, букви а), г) и д) от посочения регламент, са изпълнени и че изискването, посочено в член 6, параграф 3, буква б), не е приложимо. Тъй като обаче текстът на инициативата, както е формулиран в искането от 5 юли 2019 г., не позволи на Комисията да заключи, че тя отговаря на изискването по член 6, параграф 3, буква в), Комисията прикани организаторите да пояснят своята инициатива.
                  
               
                     (7)
                  
                  
                     Според предварителната оценка на Комисията инициативата изглежда преследва целта за приемане на ограничителни мерки на Съюза (санкции) и по този начин изглежда попада в обхвата на член 215 от ДФЕС, съгласно който като предварително условие се изисква Съветът да приеме решение в съответствие с глава 2 (Специфични разпоредби относно общата външна политика и политика на сигурност) от дял V от Договора за Европейския съюз. Комисията обясни, че при липсата на предварително прието решение на Съвета тя не може да направи предложение и че във всеки случай това предложение ще трябва да бъде направено съвместно с върховния представител на Съюза по въпросите на външните работи и политиката на сигурност. Тя посочи също така, че от текста на инициативата не става ясно дали единствената ѝ цел е да се наложи обща забрана за всички продукти, идващи от незаконни селища в окупирани територии, или са предвидени и други форми на регулиране на границата на Съюза. Накрая, Комисията поиска от организаторите да изяснят дали инициативата е специфична за дадена територия или цели обща забрана, без да е насочена към конкретна държава или територия.
                  
               
                     (8)
                  
                  
                     На 17 юли 2021 г. организаторите изпратиха писмо до службите на Комисията, в което предоставиха разяснения относно целите на своята инициатива. Те обясниха, че целта им е „търговската политика на ЕС да се осъществява само с пълноправно признати територии“ и че „искат търговската политика на ЕС да гарантира, че няма да се осъществява търговия с територии, които са незаконно окупирани или незаконно придобити чрез употреба на сила, именно поради ограниченията на международното право“.
                  
               
                     (9)
                  
                  
                     На 10 август 2021 г. на Комисията беше представена леко изменена версия на инициативата.
                  
               
                     (10)
                  
                  
                     Целите на инициативата са формулирани по следния начин: „Нашето искане е за регулиране на търговските сделки със субекти на окупатора, които са установени или осъществяват дейност в окупираните територии, като не се допуска влизането на пазара на ЕС на продукти с произход от там. Комисията, като пазител на Договорите, трябва да гарантира последователността на политиката на Съюза, както и спазването на основните права и международното право във всички области на правото на ЕС, включително общата търговска политика. Тя трябва да предложи правни актове, за да не бъде позволено на правни субекти от ЕС да внасят продукти с произход от незаконни селища в окупираните територии, както и да изнасят за тези територии, с цел да се запази целостта на вътрешния пазар и да не се подкрепя или подпомага запазването на тези незаконни ситуации.“
                  
               
                     (11)
                  
                  
                     Доколкото инициативата приканва Комисията да представи предложение за правен акт, с който следва да се гарантира, че Европейският съюз не търгува със субекти на окупатора, които са установени или осъществяват дейност в окупирани територии съгласно международното право, с инициативата се изисква мярка, която да урежда по общ начин международната търговия на ЕС, без да е насочена към конкретна държава или територия. Съгласно последователна съдебна практика мярка, която „се отнася специално до международната търговия, тъй като основното ѝ предназначение е да насърчи, улесни или уреди тази търговия и тъй като има преки и непосредствени последици за нея“ (5), попада в обхвата на общата търговска политика и следва да се основава на член 207 от ДФЕС. В това отношение изглежда, че мярката, предвидена в инициативата, ще изисква въвеждането на забрани или ограничения върху вноса и износа по отношение на териториите, които са окупирани съгласно международното право. Следователно подобна мярка би имала специфична връзка (6) с международната търговия и следователно би попаднала в приложното поле на член 207 от ДФЕС, дори ако преследва цели на външната политика (7).
                  
               
                     (12)
                  
                  
                     С оглед на поясненията, предоставени от организаторите в писмото им от 17 юли 2021 г., и на леко изменената инициатива Комисията счита, че с изменената инициатива Комисията се приканва да представи предложение за правен акт съгласно член 207 от Договора, с който следва да се осигури, че търговията в Съюза не се осъществява със субекти на окупатора, които са установени или извършват дейност в окупирани територии, и че по този начин с инициативата се изисква търговска мярка от общ характер, която не е насочена към конкретна държава или територия.
                  
               
                     (13)
                  
                  
                     За да могат потенциалните поддръжници да разберат целта на инициативата, както е регистрирана, групата на организаторите следва да гарантира, че информацията за инициативата, която ще бъде публикувана във формулярите, посочени в приложение III към Регламент (ЕС) 2019/788, и в централната система за събиране на изявления за подкрепа онлайн или в индивидуалната система за събиране на изявления за подкрепа онлайн, според случая, включват посочване, че с инициативата се изисква мярка, предназначена за уреждането по общ начин на международната търговия в ЕС, която не е насочена към конкретна държава или територия.
                  
               
                     (14)
                  
                  
                     По тези причини нито една от частите на инициативата не попада очевидно извън обхвата на правомощията на Комисията да представи предложение за правен акт на Съюза с цел изпълнение на Договорите, както се изисква в член 6, параграф 3, буква в) от Регламент (ЕС) 2019/788.
                  
               
                     (15)
                  
                  
                     Това заключение не засяга оценката на това дали конкретните фактически и материалноправни условия, необходими, за да може Комисията да предприеме действия, включително съответствието с принципа на пропорционалност, ще бъдат изпълнени в този случай.
                  
               
                     (16)
                  
                  
                     Групата на организаторите е предоставила подходящи доказателства, че тя отговаря на изискванията, установени в член 5, параграфи 1 и 2 от Регламент (ЕС) 2019/788, и е посочила лицата за контакт в съответствие с член 5, параграф 3, първа алинея от този регламент.
                  
               
                     (17)
                  
                  
                     Инициативата не представлява явна злоупотреба с право, не е явно несериозна или злонамерена, нито е в явно противоречие с ценностите на Съюза, установени в член 2 от Договора за Европейския съюз, и правата, залегнали в Хартата на основните права на Европейския съюз.
                  
               
                     (18)
                  
                  
                     В заключение, при условие че целите на инициативата под надслов „Осигуряване на съответствие на общата търговска политика с Договорите на ЕС и с международното право“ включват исканата допълнителна информация, инициативата отговаря на всички изисквания, посочени в член 6, параграф 3 от Регламент (ЕС) 2019/788, и поради това следва да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            Европейската гражданска инициатива под надслов „Осигуряване на съответствие на общата търговска политика с Договорите на ЕС и с международното право“ се регистрира със следната допълнителна информация относно целите на инициативата: „По този начин инициативата приканва Комисията да представи предложение за правен акт в рамките на общата търговска политика, който е от общ характер и който не е насочен към конкретна държава или територия“.
            Групата на организаторите публикува инициативата във вида, в който е регистрирана във формулярите, посочени в приложение III към Регламент (ЕС) 2019/788, както и в централната система за събиране на изявления за подкрепа онлайн или в индивидуалната система за събиране на изявления за подкрепа онлайн, според случая.
            Комисията публикува в регистъра същата информация относно обхвата на регистрацията на инициативата.
         
         
            Член 2
            Адресати на настоящото решение са групата на организаторите на европейската гражданска инициатива под надслов „Осигуряване на съответствие на общата търговска политика с Договорите на ЕС и с международното право“, представлявана от г-н Tom MOERENHOUT и г-н Giovanni FASSINA в качеството им на лица за контакт.
         
         
            Съставено в Брюксел на 8 септември 2021 година.
            
               
                  За Комисията
               
               Věra JOUROVÁ
               
                  Заместник-председател
               
            
         
         
            (1)  ОВ L 130, 17.5.2019 г., стр. 55.
         
            (2)  Решение (ЕС) 2019/1567 на Комисията от 4 септември 2019 г. относно предложената гражданска инициатива под надслов „Осигуряване на съответствие на общата търговска политика с Договорите на ЕС и с международното право“ (ОВ L 241, 19.9.2019 г., стр. 12).
         
            (3)  Решение на Общия съд от 12 май 2021 г., Tom Moerenhout и други/Комисия, дело T-789/19, ECLI:EU:T:2021:260.
         
            (4)  Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (ОВ L 65, 11.3.2011 г., стр. 1).
         
            (5)  Решения на Съда от 22 октомври 2013 г. по дело Комисия/Съвет, C-137/12, ECLI:EU:C:2013:675, точка 57 и от 18 юли 2013 г. по дело Daiichi Sankyo, C-414/11, ECLI:EU:C:2013:520, точка 51.
         
            (6)  Становище 2/15 от 16 май 2017 г., Споразумение за свободна търговия със Сингапур, ECLI:EU:C:2017:376, точка 37.
         
            (7)  Решения на Съда от 17 октомври 1995 г. по дело Werner, C-70/94, ECLI:EU:C:1995:328, точка 10 и от 17 октомври 1995 г. по дело Leifer, C-83/94, ECLI:EU:C:1995:329, точка 10.